Ստեֆանիա Ջանինի

Ստեֆանիա Ջանինի (, ), իտալացի լեզվաբան, դիվերգենցիայի մասնագետ, սենատոր (2013 թվականից), Ռենցիի կառավարության կրթության, համալսարանների և գիտական հետազոտությունների նախարար (2014-2016)։

Կենսագրություն

Գիտական գործունեություն 
1991 թվականին Պերուջայի՝ արտասահմանցիների համաար նախատեսված համալսարանի դիվերգենցիայի և լեզվաբանության բաժնում դարձել է անդյունկտ-պրոֆեսոր (Professore Associato), 1992-1994 թվականներին գլխավորել է նույն համալսարանի հնչյունաբանության և հնչույթաբանության ամբիոնը, 1994-1998 թվականներին՝ հանրալեզվաբանության ամբիոնը։ 1999 թվականին դարձել է դիվերգենցիայի և լեզվաբանության իսկական պրոֆեսոր և նույն թվականին գլխավորել է ընդհանուր լեզվաբանության նոր ամբիոնը, 2004-2013 թվականներին եղել է նույն համալսարանի ռեկտոր։

Քաղաքական գործունեության սկիզբ 
2013 թվականի փետրվարի 24-ին Տոսկանայից ընտրվել է Սենատում։ 2013 թվականի մարտի 19-ից մինչև 2013 թվականի դեկտեմբերի 9-ը (2013 թվականի նոյեմբերի 27-ից խմբակցությունը կոչվել է «Իտալիայի համար») եղել է «Քաղաքացիական ընտրություն Իտալիայի համար» (Scelta Civica per l’Italia) խմբակցության քարտուղար, խմբակցության պառակտումից հետո՝ 2013 թվականի դեկտեմբերի 10-ին, դարձել է «Քաղաքացիական ընտրություն Մոնտիի հետ հանուն Իտալիայի» խմբակցության քարտուղար, որը 2013 թվականի դեկտեմբերի 13-ից կոչվում է «Քաղաքացիական ընտրություն Իտալիայի համար»։ 2013 թվականի մայիսի 7-ից Սենատի 7-րդ մշտական հանձնաժողովի անդամ է (հանրային կրթության, մշակույթի հարցերով), 2013 թվականի հուլիսի 19-ից՝ մանկության և պատանեկության հարցերով խորհրդարանական հանձնաժողովի անդամ, 2013 թվականի հուլիսի 4-ից մինչև հոկտեմբերի 21-ը՝ Կենտրոնական եվրոպական նախաձեռնության խորհրդարանական ասամբլեայում իտալական խորհրդարանական պատվիրակության անդամ, 2013 թվականի հոկտեմբերի 22-ից գլխավորում Է պատվիրակությունը, 2013 թվականի հունիսի 5-ից՝ արտասահմանում իտալացիների գործերի կոմիտեի անդամ։

2013 թվականի նոյեմբերի 16-ին «Քաղաքացիական ընտրություն» կուսակցության ասամբլեայում ընտրվել է կուսակցության քարտուղար և քաղաքական համակարգող։ 2014 թվականի հունիսի 4-ին՝ 2014 թվականի եվրոպական ընտրություններում «Քաղաքացիական ընտրության» ձախողումից հետո (կուսակցությունը ոչ մի մանդատ չի ստացել), հայտարարել է կուսակցության քաղաքական համակարգողի և Սենատում խմբակցության քարտուղարի պաշտոններից պաշտոնաթողության մասին։

Ռենցիի կառավարությունում կրթության, համալսարանների և գիտական հետազոտությունների նախարար 

2014 թվականի փետրվարի 22-ին ընդգրկվել է Ռենցիի կառավարության կազմում՝ որպես կրթության, համալսարանների և գիտական հետազոտությունների նախարար։

2014 թվականի մայիսի 20-ին Ջանինին հայտարարել է Իտալիայի բարձրագույն ուսումնական հաստատություններում ընդգրկվելու նոր կանոնների ներդրման մասին. ընդունելության քննությունները վերացվում են, դիմորդի ընդունման մասին որոշումն ընդունվում է ուսուցման առաջին տարվա արդյունքներով։

2014 թվականի օգոստոսի 18-ին Ջանինին գրավել է ողջ Իտալիայի ուշադրությունը՝ մերժելով Տոսկանայի Ֆորտե դեի Մարմիի քաղաքային համայնքի քաղաքապետի առաջարկը, այն է՝ տեղափոխել դպրոցներում պարապմունքների սկիզբը և ուսումնական տարին սկսել դպրոցական էքսկուրսիաներից՝ որպես զբոսաշրջության ոլորտի ճգնաժամային վիճակի հաղթահարման միջոց։

2015 թվականի մարտի 12-ին կառավարությունը հավանություն է տվել դպրոցի բարեփոխման մասին օրինագծին, որը ստացել Է «La buona scuola» (Լավ դպրոց) անվանումը, 2015 թվականի հուլիսի 9-ին Պատգամավորների պալատը հավանություն է տվել այն վերջնական խմբագրությամբ։

2016 թվականի դեկտեմբերի 12-ին՝ Մատեո Ռենցիի հրաժարականից հետո, կազմավորվել է Ջենտիլոնիի կառավարությունը, որում Ջանինին ոչ մի պաշտոն չի ստացել։

Անցում Դեմոկրատական կուսակցություն 
2015 թվականի փետրվարի 7-ին գտնվելով Միլանում, որտեղ ավարտվել էր 2015 թվականի Համաշխարհային ցուցահանդեսի նախապատրաստությունը, Ջանինին հայտարարել Է Դեմոկրատական կուսակցություն անցնելու մասին (զուգահեռ նույն անցումը կատարել է Կառլո Կալենդան)։ Ընդ որում՝ նա Մարիո Մոնտիին, որը 2013 թվականին հեռացել էր քաղաքացիական ընտրությունից, մեղադրել է 2014 թվականի եվրոպական ընտրություններում կուսակցության ձախողման և նրա քաղաքական հեռանկարները կորցնելու մեջ։

Պարգևներ 
«Իտալիայի Հանրապետությանը մատուցած ծառայությունների համար» շքանշանի Մեծ սպա (2011 թվականի փետրվարի 28)։

Քննադատություն 
2014 թվականի մարտի 17-ին Ֆինանսական գվարդիան սկսել է Պերուջայի օտարերկրացիների համար համալսարանի ռեկտորատի փաստաթղթերի ստուգումը նրա նախկին ռեկտոր Ստեֆանիա Ջանինիի դեմ հետաքննության շրջանակներում՝ պետությանը 525 հազար եվրո չափով վնաս հասցնելու կասկածանքով, ինչը կապված է համալսարանին կից խոհարարական դպրոցի ստեղծման հետ։ 2014 թվականի դեկտեմբերի 9-ին Ջանինին դատարան էր կանչվել պետությանը 420 հազար եվրոյի չափով վնաս հասցնելու մեղադրանքով։ Քննության պնդմամբ 2008 թվականի ապրիլի 8-ին ռեկտոր Ջանինին համալսարանի տնօրենների խորհրդին առաջարկել էր Սկորտիչիի համալսարանի տարածքները հանձնել 432 քառակուսի մետր մակերեսով։ Ֆոլինյոյի «Il circo del gusto» ընկերությունը նպատակ է ունեցել կազմակերպել իտալական խոհարարական արվեստի հիշյալ դպրոցը, սակայն մինչև 2010 թվականի հունիսը այդ տարածքները չեն օգտագործվել, իսկ հետագայում՝ 2011 թվականի ապրիլից մինչև օգոստոս, ընկերությունը համալսարանին չի վճարել սահմանված գումարները։

2014 թվականի փետրվարի 24-ին «il Tempo» թերթը հրապարակել է Ավգուստո Պարբոնիի հոդվածը, որտեղ ասվում էր, որ 2011 թվականի նոյեմբերի 8-ին ռեկտոր Ջանինին Բրյուսել էր թռչում հայտնի կատակերգու և դերասան Ռոբերտո Բենինյիի հետ, որը Եվրոպական խորհրդարանում՝ Իտալիայի միավորման 150-ամյակին նվիրված շրջագայության շրջանակներում, հանդես էր գալիս Դանթեի ստեղծագործության մասին իր թատերականացված դասախոսություններով։ Լրագրողի պնդմամբ 16 400 եվրո արժողությամբ «Falcon 20» մասնավոր ինքնաթիռի թռիչքը վճարել է Պերուջայի համալսարանը։

Ծանոթագրություններ

Արտաքին հղումներ 
 
 
 

Իտալացի լեզվաբաններ
Իտալիայի Հանրապետության սենատորներ
Պիզայի համալսարանի շրջանավարտներ
Իտալիայի սենատորներ
Լուկա քաղաքում ծնվածներ
Իտալիայի կին նախարարներ
Իտալիայի կին քաղաքական գործիչներ